Kultur er mange ting, og under Kulturmødet på Mors kan man opleve alt fra debatter til dans i gaderne. Men der er også mulighed for selv at deltage. Blandt andet til et af de mange fællessangsarrangementer, som projektet Sangskatten har stået for. Både i det fri i Hanklit på Nordmors, i Nykøbing Kirke og på Café Holmen i Nykøbing. Bag projektet står spillestedet VEGA i København, og det er støttet af Nordea-fonden. - Vi er vant til at have masser mennesker i huset og et livligt publikum. Jeg kommer fra et hjem, hvor vi synger rigtigt meget, så mine kolleger syntes, vi skulle lave noget med fællessang, fortæller programchef for VEGA Lene Vive Christiansen og fortsætter: - Så oplevede vi den her vilde stemning, det giver, når man står og synger sammen. Det går lige i hjertet, så vi besluttede os for at tage det på turné, og heldigvis fik vi nogen med, der var med på idéen. Fællessang er en succes På grund af corona-restriktionerne har det været nødvendigt med billetreservation til arrangementet i kirken, men til de udendørsarrangementer og på caféen er der adgang for alle. Selv synes arrangøren, at det har været en stor succes. Hun mener, at fællessang gør noget særligt ved deltagerne. - Når man lige så stille tilretter sig hinandens stemmer og finder en tone, der passer, så er alle lidt én stemme. Det er altså virkelig specielt, jubler Lene Vive Christiansen. Lørdag aften klokken 19 er sidste gang, der er fællessang på Hanklit. Derudover er der også et arrangement på Café Holmen søndag formiddag. Se TV2 Nords indslag fra Kulturmødet d. 19. august:

Opsummering:
Det er ikke kun i Nykøbing, at der er arrangementer til årets Kulturmøde på Mors. Man kan også komme til fællessang på Nordmors.